Soektog na pa en seun gaan onverpoosd voortBryan en Robert Simms. Foto: Facebook Bryan Simms en sy seun Robert word sedert Sondag 28 Oktober vermis nadat hulle vliegtuig by Lanseria-lughawe moes land. Die laaste kontak met die Beechcraft Baron-vliegtuig was terwyl dit oor Mosambiek se afgeleë noordwestelike gebied gevlieg het. Die Suid-Afrikaanse en Mosambiekse owerhede se amptelike soektog is reeds afgelas. Die familie het egter met behulp van vrywilligers en finansiële steun van die publiek ŉ nuwe soektog van stapel gestuur. Die familie glo dat die pa en seun ŉ noodlanding gemaak het in of naby die Gorongosa Nasionale Park. ŉ Beloning van 5000 Amerikaanse doller is intussen uitgeloof aan plaaslike inwoners wat die ligging van die vermiste vliegtuig kan uitwys. Meer as R500 000 is reeds ingesamel vir die soektog. Die Simms-familie het intussen hul dank uitgespreek aan almal wat by die soektog betrokke is en wat Bryan en Robert in hulle gebede hou.